Broj: 711-I-639-P-310-21/23-04-17

Zagreb, 6. travnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Aleksandera Krta, općinskog načelnika Općine Oprtalj do 6. lipnja 2021.**, pokrenutom Odlukom Povjerenstva broj: 711-I-33-P-310-21/22-02-17 od 01. srpnja 2022.g., na 4. sjednici, održanoj 6. travnja 2023.g., donosi sljedeću

**ODLUKU**

1. **Propustom da po pisanom nalogu Povjerenstva, u danom roku koji je istekao 29. studenog 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti općinskog načelnika Općine Oprtalj, dužnosnik Aleksander Krt, općinski načelnik Općine Oprtalj do 6. lipnja 2021., počinio je povredu članka 10., u vezi s člancima 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosniku se sankcija neće izreći, s obzirom da je od prestanka obnašanja dužnosti općinskog načelnika Općine Oprtalj** **prošlo više od dvanaest mjeseci.**

Obrazloženje

Povjerenstvo je na 178. sjednici, održanoj 01. srpnja 2022.g. pokrenulo postupak protiv dužnosnika Aleksandera Krta, općinskog načelnika Općine Oprtalj do 6. lipnja 2021., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 29. studenoga 2021., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti općinskog načelnika Općine Oprtalj do 6. lipnja 2021.

Dužnosnik je zaprimio navedenu odluku o pokretanju 10. veljače 2023., te se na istu očitovao.

Dužnosnik u svojem očitovanju u bitnome navodi da je pokušao ispraviti nastali propust, ali da nema korisničko ime. Također navodi da nema pravno obrazovanje te da se njegovo imovinsko stanje nije promijenilo u odnosu na prethodno podneseno izvješće o imovinskom stanju, slijedom čega nije smatrao da je potrebno ponovno podnositi novo izvješće. Predlaže da se nastali propust ne cijeni odviše strogo, jer istim nije prouzročio štetne posljedice te iznosi da više ne obnaša bilo koju javnu dužnost.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika kojeg vodi Povjerenstvo utvrđeno je kako je dužnosnik Aleksander Krt obnašao dužnost općinskog načelnika Općine Oprtalj do 6. lipnja 2021. Slijedom navedenoga, Aleksnder Krt je povodom obnašanja navedene dužnosti, bio obavezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnik po proteku 30 dana od prestanka mandata općinskog načelnika Općine Oprtalj nije podnio izvješće o imovinskom stanju.

Povjerenstvo je stoga Zaključkom broj 711-I-1797-IK-1634-17/21-02-20 od 26. listopada 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Kastva, sukladno uputi iz obrazloženja navedenog zaključka.

Uvidom u dostavnicu, utvrđeno je da je navedeni zaključak dužnosniku dostavljen 12. studenoga 2021, te je rok od 15 dana za ispunjenje obveze protekao 29. studenog 2021.g.

Dužnosnik je mogao pravodobno se obratiti Povjerenstvu kako bi se osigurale tehničke pretpostavke pristupa sustavu za popunjavanje i podnošenje obrasca izvješća o imovinskom stanju povodom prestanka obnašanja dužnosti, što je nesporna zakonska obveza propisana člankom 8. stavkom 2. ZSSI-a, sukladno kojoj je dužnosnik obvezan postupiti te podnijeti izvješće, neovisno o tome je li došlo do promjena u njegovoj imovini u odnosu na prethodno podneseno izvješće.

Slijedom svega navedenog, Povjerenstvo je utvrdilo da je dužnosnik Aleksander Krt propustio po pisanom pozivu Povjerenstva, u danom roku od 15 dana koji je istekao 29. studenog 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti općinskog načelnika Općine Oprtalj, čime je počinio povredu članka 10. ZSSI-a, u vezi s člancima 8. i 9. ZSSI-a te je odlučeno kao u točki I. izreke ove odluke.

Povjerenstvo utvrđuje da dužnosnik niti nakon pokretanja ovoga postupka nije podnio izvješće o imovinskom stanju povodom prestanka mandata.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura[[1]](#footnote-1)/2.000,00 kuna do 5.308,91 eura/40.000,00 kuna.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti općinskog načelnika Općine Oprtalj, odnosno da dužnosnik ne obnaša niti neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Aleksnder Krt, osobna dostava

3. Objava na internetskoj stranici Povjerenstva

4. Pismohrana

1. Fiksni tečaj konverzije 7.53450 [↑](#footnote-ref-1)